钦定古今图书集成/明伦汇编/宫闱典/第056卷
## 钦定古今图书集成/明伦汇编/宫闱典/第056卷

| 钦定古今图书集成 明伦汇编 第五十六卷 |

| |

钦定古今图书集成明伦汇编宫闱典

第五十六卷目录

乳保部纪事

乳保部杂录

宫闱典第五十六卷

《西京杂记》：“赵王如意年幼，未能亲外傅戚姬，使赵王
内傅赵媪傅之，号其室曰‘养德宫，后改为鱼藻宫’。”
《史记滑稽传》：“武帝时，有所幸倡郭舍人者，发言陈辞，
虽不合大道，然令人主和说。武帝少时，东武侯母常
养帝。帝壮时，号之曰‘大乳母，率一月再朝。朝奏入，有
诏使幸臣马游卿以帛五十匹赐乳母，又奉饮糒飧
养’”乳母。乳母上书曰：“某所有公田，愿得假倩之。”帝曰：
“乳母欲得之乎？”以赐乳母。乳母所言，未尝不听。有诏
得令乳母乘车行驰道中。当此之时，公卿大臣皆敬
重乳母。乳母家子孙奴从者横暴长安中，当道掣顿
人车马，夺人衣服。闻于中，不忍致之法。有司请徙乳
母家室，处之于边。奏可。乳母当入至前面见辞。乳母
先见郭舍人，为下泣。舍人曰：“即入见辞去，疾步数还
顾。”乳母如其言谢去，疾步数还顾。郭舍人疾言骂之
曰：“咄，老女子！何不疾行？陛下已壮矣，宁尚须汝乳而
活耶！尚何还顾！”于是人主怜焉悲之，乃下诏止无徙
乳母罚谪谮之者。

《汉书丙吉传》：“吉字少卿，鲁国人也。武帝末，巫蛊事起，
吉以故廷尉监征诏治巫蛊郡邸狱。时宣帝生数月，
以皇曾孙坐卫太子事系，吉见而怜之，又心知太子
无事，实重哀曾孙无辜。吉择谨厚女徒，令保养曾孙，
置闲燥处。吉治巫蛊事，连岁不决。后元二年，武帝疾，
往来长杨五柞宫，望气者言长安狱中有天子气，于”
是上遣使者分条中都官诏狱，系者亡轻重一切皆
杀之。内谒者令郭穰夜到郡邸狱，吉闭门拒使者不
纳，曰：“皇曾孙在，他人亡辜死者犹不可，况亲曾孙乎！”
相守至天明，不得入。穰还，以闻，因劾奏吉。武帝亦寤，
曰：“天使之也。”因赦天下。郡邸狱系者，独赖吉得生，恩
及四海矣。曾孙病，几不全者数焉。吉数敕保养乳母，
加致医药，视遇甚有恩惠，以私财物给其衣食。宣帝
初即位，赐吉爵关内侯。吉为人深厚，不伐善，自曾孙
遭遇，吉绝口不道前恩，故朝廷莫能明其功也。地节
三年，立皇太子，吉为太子太傅，数月，迁御史大夫。及
霍氏诛，上躬亲政，省尚书事。是时，掖庭宫婢，则令民
夫上书，自陈“尝有阿”保之功，章下掖庭令考问，则辞
引使者丙吉知状。掖庭令将则诣御史府以示吉，吉
识，谓则曰：“汝尝坐养皇曾孙不谨督笞，汝安得有功？
独渭城胡组、淮阳郭征卿有恩耳。”分别奏组等共养
劳苦状。诏吉求组、征卿已死，有子孙，皆受厚赏。诏免
则为庶人，赐钱十万。上亲见问，然后知吉有旧恩而
终不言。上大贤之，制诏丞相：“朕微眇时，御史大夫吉
与朕有旧恩，厥德茂焉。《诗》不云乎？‘亡德不报’。其封吉
为博阳侯，邑千三百户。”

《孝元傅昭仪传》：成帝母王太后，欲令傅太后、丁姬十
日一至太子家。成帝曰：“太子承正统，当共养陛下，不
得复顾私亲。”王太后曰：“太子小而傅太后抱养之。今
至太子家，以乳母恩耳，不足有所妨。”于是令傅太后
得至太子家。丁姬以不小养，太子独不得。

《孝成赵皇后传》：“哀帝立后数月，司隶解光奏言：臣闻
许美人及故中宫史曹宫，皆御幸孝成皇帝产子，子
隐不见。臣遣从事掾业史望验问知状者。掖庭狱丞
籍武，故中黄门王舜、吴恭、靳严、官婢曹晓、道房张弃、
故赵昭仪御者于客子王偏、臧兼等皆曰：‘宫即晓子
女，前属中宫，为学，事史，通诗，授皇后房，与宫对食。元’”
延元年，中宫语房曰：“陛下幸宫。”后数月，晓入殿中，见
宫腹大，问宫，宫曰：“御幸有身。”其十月中，宫乳掖庭牛
官令舍有婢六人。中黄门田客持诏记，盛绿绨方底，
封御史中丞印予武曰：“取牛官令舍妇人新产儿婢
六人，尽置暴室狱，毋问儿男女谁儿也。”武迎置狱。宫
曰：“善臧我儿胞。”丞知是何等儿也。后三日，客持诏记
与武，问：“儿死未？”手书对牍背。武即书对：“儿见在未死。”
有顷，客出曰：“上与昭仪大怒，奈何不杀？”武叩头啼曰：
“不杀儿，自知当死，杀之亦死。”即因客奏封事曰：“陛下
未有继嗣，子无贵贱，惟留意。”奏入，客复持诏记予武
曰：“今夜漏上五刻，持儿与舜会东交掖门。”武因问客：
“陛下得武书意何如？”曰：也。武以儿付舜，舜受诏内
儿殿中，为择乳母，告“善养儿，且有赏，毋令漏泄。”择弃
为乳母。时儿生八九日，后三日，客复持诏记封如前
予武，武皆表奏状弃所养儿。十一日，宫长李南以诏
书取儿去，不知所置《王莽传》：“莽策命婴为安定公，以故大鸿胪府为安定
公第，皆置门卫，使者监领，敕阿乳母不得与语。帝在
四壁中”，至于长大，不能名《六畜》。

《后汉书杨震传》：“震永宁元年代刘恺为司徒。明年，邓
太后崩，内宠始横。安帝乳母王圣因保养之勤，缘恩
放恣。圣子女伯荣出入宫掖，传通奸赂。震上疏曰：臣
闻政以得贤为本，理以去秽为务。是以唐虞俊乂在
官，四凶流放，天下咸服，以致雍熙。方今九德未事，嬖
幸充庭。阿母王圣，出自贱微，得遭千载，奉养圣躬，虽”
有推燥居湿之勤，前后赏惠，过报劳苦，而无厌之心，
不知纪极，外交属托，扰乱天下，损辱清朝，尘点日月。
《书》诫牝鸡牡鸣，《诗》刺哲妇丧国。昔郑严公从母氏之
欲，恣骄弟之情，几至危国，然后加讨。《春秋》贬之，以为
失教。夫女子小人，近之喜，远之怨，实为难养。《易》曰：“无
攸遂，在中馈。”言妇人不得与于政事“也。宜速出阿母，
令居外舍，断绝伯荣，莫使往来，令恩德两隆，上下俱
美。惟陛下绝婉娈之私，割不忍之心，留神万机，诫慎
拜爵，减省献御，损节征发，令野无鹤鸣之叹，朝无小
明之悔，大东不兴于今，劳止不怨于下，拟踪往古，比
德哲王，岂不休哉！”奏御，帝以示。阿母等内幸皆怀忿
恚，而伯荣骄淫尢甚，与故朝阳侯刘护从兄瓌交通，
瓌遂以为妻，得袭护爵，位至侍中。震深疾之，复诣阙
上疏曰：“臣闻高祖与群臣约，非功臣不得封，故《经制》
父死子继，兄亡弟及，以防篡也。伏见诏书，封故朝阳
侯刘护再从兄瓌袭护爵为侯。护同产弟威，今犹见
在。臣闻天子专封封有功，诸侯专爵爵有德。今瓌无
他功行，但以配阿母女，一时之间，既位侍中，又至封
侯，不稽旧制，不合经义，行人喧哗，百姓不安。陛下宜
览镜既往，顺帝之则。”书奏不省。

《通鉴纲目》：延光元年冬，遣宦者及乳母王圣女伯荣
诣甘陵。尚书仆射陈忠上疏曰：“窃闻使者所过，威动
郡县，王侯、二千石至为伯荣独拜车下，修道缮亭，征
役无度，赂遗仆从，人数百匹。伯荣之威重于陛下，陛
下之柄，在于臣妾，水灾之发，必起于此。昔韩嫣托副
车之乘，受驰视之使，江都误为一拜，而嫣受殴刀之
诛。臣愿明主严天元之尊，正乾刚之位，不宜复令女
使干错万几。”书奏，不省。

《册府元龟》：“安帝时，太后临朝，帝不亲政事。小黄门李
闰与帝乳母王圣尝共谮太后兄执金吾邓悝等，言
欲废帝，立平原王德。帝每忿惧。及太后崩，遂诛邓氏。
而王圣女伯荣扇动内外，竞为侈虐。明年，帝崩，立北
乡侯为天子，王圣及党皆见徙。”

《后汉书清河孝王庆传》：“庆母宋贵人，葬礼有阙，每窃
感恨，至四节伏腊，辄祭于私室。窦氏诛后，始使乳母
于城北遥祠。”

《左雄传》：“雄为尚书令。初，帝废为济阴王，乳母宋娥与
黄门孙程等共议立帝。帝后以娥前有谋，遂封为山
阳君，邑五千户，又封大将军梁商子冀襄邑侯。雄上
封事曰：夫裂土封侯，王制所重。高皇帝约，非刘氏不
王，非有功不侯。孝安皇帝封江京王圣等，遂致地震
之异。永建二年，封阴谋之功，又有日食之变。数术之
士咸归咎于封爵。今青州饥虚，盗贼未息，民有乏绝，
上求禀贷。陛下乾乾劳思，以济民为务，宜循古法，宁
静无为，以求天意，以消灾异。诚不宜追录小恩，亏失
大典。”帝不听。雄复谏曰：“臣闻人君莫不好忠正而恶
谗谀，然而历世之患，莫不以忠正得罪，谗谀蒙幸者，
盖听忠难，从谀易也。夫刑罪，人情之”所甚恶；贵宠，人
情之所甚欲。是以时俗为忠者少，而习谀者多，故令
人主数闻其美，稀知其过，迷而不悟，至于危亡。臣伏
见诏书，顾念阿母旧德宿恩，欲特加显赏。案《尚书》故
事，无乳母爵邑之制，唯先帝时阿母王圣为野王君。
圣造生谗贼废立之祸，生为天下所咀嚼，死为海内
所欢快。桀、纣贵为天子，而庸仆羞与为比者，以其无
义也；夷、齐贱为匹夫，而王侯争与为伍者，以其有德
也。今阿母躬蹈约俭，以身率下，群僚蒸庶，莫不向风，
而与王圣并同爵号，惧违本操，失其常愿。臣愚以为
凡人之心，理不相远，其所不安，古今一也。百姓深惩
王圣倾覆之祸，民萌之命，危于累卵，常惧时世复有
此类，“怵惕之念未离于心，恐惧之言未绝于口。乞如
前议，岁以千万给奉阿母，内足以尽恩爱之欢，外可
不为吏民所怪。梁冀之封，事非机急，宜过灾厄之运，
然后平议可否。”会复有地震、缑氏山崩之异。雄复上
疏谏曰：“先帝封野王君，汉阳地震。今封山阳君，而京
城复震。专政在阴，其灾尤大。臣前后瞽言，‘封爵至重，
王者可私人以财，不可以官，宜还阿母之封，以塞灾
异。今冀已高让，山阳君亦宜崇其本节’。”雄言数切至，
娥亦畏惧辞让，而帝恋恋不能已，卒封之。后阿母遂
以《交遘》失爵。

《晋书。石季龙载记》：“石邃保母刘芝，初以巫术进，既养
邃，遂有深宠，通贿赂，豫言论，权倾朝廷，亲贵多出其

产而皇妣殂，孝皇帝贫薄，无由得乳人，议欲不举高
祖。高祖从母生怀敬，未期，乃断怀敬乳，而自养高祖。
高祖以旧恩，怀敬累见宠授，至”会稽太守、尚书，金紫
光禄大夫。

《南齐书·后妃传》叙“太祖二年，乳人乏乳。后梦人以两
瓯麻粥与之，觉而乳大出，异而说之。”

《陈书始兴王叔陵传》：“叔陵，高宗第二子也。高宗崩，翌
日，后主哀顿俯伏，叔陵以锉药刀斫后主中项，太后
驰来救焉。叔陵又斫太后数下，后主乳妪吴氏时在
太后侧，自后掣其肘，后主因得起。”

《隋唐嘉话》：高宗乳母卢，本滑州总管杜才干妻。才干
以谋逆诛，故卢没入于宫中。帝既即位，封燕国夫人，
品第一。卢既藉恩宠，屡诉才干枉见构陷，帝曰：“此先
朝时事，朕安敢追更先朝之事？”卒不许。及卢已亡，复
请与才干合葬，帝以获罪先朝，亦不许之。

《唐书太宗长孙皇后传》：太子承乾乳媪请增东宫什
器。后曰：“太子患无德与名，器何请为？”

《肃宗吴皇后传》：代宗生之三日，帝临澡。之孙体挛弱，
负姆嫌陋，更取他宫儿以进。帝视之不乐，负姆叩头
言非是。帝曰：“非尔所知，趣取儿来。”于是见嫡孙，帝大
喜。

《五代史唐王淑妃传》：初，明宗后宫有生子者，命妃母
之，是为许王从益。从益乳母司衣王氏，见明宗已老，
而秦王握兵，心欲自托为后计，乃曰：“儿思秦王。”是时
从益已四岁，又数教从益自言求见秦王。明宗遣乳
妪将儿往来秦府，遂与从荣私通。从荣因使王氏伺
察宫中动静。从荣已死，司衣王氏以谓秦王实以兵
“入宫卫天子，而以反见诛，出怨言。”愍帝闻之大怒，赐
司衣王氏死。

《辽史圣宗本纪》：“统和元年六月乙卯，皇太妃、诸王、公
主迎上岭表，设御幄道傍，置景宗御容，率从臣进酒，
陈俘获于前，遂大宴。戊午，幸凉、泾，以所俘分赐皇族
及乳母。”

《宋史苗贵妃传》：“妃，开封人，父继宗，母许，先为仁宗乳
保，出嫁继宗。帝登位，复得通籍。”

《宣仁圣烈高皇后传》：宋用臣等既被斥，祈神宗乳媪
入言之，冀得复用。后见其来曰：“汝来何为，得非为用
臣等游说乎？且汝尚欲如曩日求内降，干挠国政耶？
若复尔，吾即斩汝。”媪大惧，不敢出一言。自是内降遂
绝。

《东坡志林》：温成皇后乳母贾氏，宫中谓之贾婆婆，贾
昌朝连结之，谓之姑姑。台谏论其奸，吴春卿欲得其
实而不可。近侍有进对者曰：“近日台谏言事，虚实相
半，如贾姑姑事，岂有是哉？”上默然久之，曰：贾氏实曾
荐昌朝，非吾仁祖盛德，岂肯以实语臣下耶？

《大政纪》：成化四年八月，户科给事中李森言：“翊圣夫
人刘氏屡蒙赐给田地，今又求通州武清县地三百
馀顷，陛下不忍拒之，殊不知谿壑之欲无厌，畿内之
地有限，小民赋税衣食皆出于此，一旦夺之，何以为
生？且入皇朝来，百年于兹，民生日众，安得尚有不耕
闲田，名为求讨，实则强占。乞敕有司，仍将刘氏田地
与民为业。今后敢有投献奏求者，许科道劾奏，治以
重罪，则豪强畏法，小民被惠，宗社幸甚。”

《酌中志略》：“逆媪客氏者，定兴县民侯二之妻。生一子
曰国兴，婺不多年，泰昌元年冬，封奉圣夫人，住乾西
二所。天启初年，移住隆德殿之西南，曰咸安宫，每日
黎明时入暖阁，至先帝御前，甲夜后始回。咸安宫凤
彩门亦有直房，凡逆贤往宫相见时，必将宫人官人
屏开，语秘不得闻。然上危中宫皇后及裕妃张娘娘”
等，独用王体干杀王安、王国臣等，皆客氏造谋，尽出
客氏意也。其母老矣，彼时尚在，每以“惜福持满”戒劝
客氏不听。凡客氏于天启元年、二年间中旨慰留者，
体干力也。七年九月初三日，奏恳今上准归私第。其
夜五更，开宫门之后，客氏衰服赴仁智殿。先帝梓宫
前出一小函，用黄色龙包袱裹，云是先帝胎发疮痂，
及累年剃发落齿，剪下指甲，遂痛哭焚化而出。至奉
旨籍没，步赴浣衣局。于十一月内，钦差乾清管事赵
本政，临局笞死，发净乐堂焚尸扬灰。其子侯国兴伏
诛，其弟客光先止拟戍边。客氏掌班内官张贵、刘〈失其
名〉名下，崔禄、许国宁等，各行贿得免。客氏贵显时，惟
王体干耆旧，魏忠贤表里，梁栋旧人，凡送礼，仅下小
的帖，都不叩头。自孙进、王朝辅、刘应坤、李永贞、石元
雅、涂文辅及管事牌子刘忠、王应科、胡明佐等，每日
见必叩头如子姓焉。夫以乳媪，俨然住宫，自视为圣
主八母之一，亦僣妄殊宠极矣。田且倏出倏入，人多讶
之。道路流传，讹言不一，尚有非臣子之所忍言者，皆
不足信也。按自天启元年起至七年止，凡客氏出宫，
暂归私第，先期奏知先帝，传一特旨：“某月某日，奉圣
夫人客氏往私宅去”云云。至日五更，钦遣乾清宫管
事牌子王朝忠，或涂文辅等数员，及暖殿数十员，穿红员领玉带，在客氏前摆队步行。客氏自咸安宫盛
服靓妆，乘小轿，由嘉德、咸和、德顺右门，经月华门，至
乾清宫门西一室，亦不下轿，而径至西下马门。凡弓
箭房、带简管柜子、御司房、药房、茶房、请小轿，管库近
侍、把牌、硬弓人等，各穿红蟒衣窄袖，在轿前后摆导，
围随者数百人。司礼监该班监官、典簿、掌司人数等，
文书房官咸跪叩道傍，得客氏目视，或颔之，则荣甚
矣。内府供用库大白蜡灯笼，黄蜡巨撚亮子，不下二
三千枝。轿前提灯数对，然沉香如雾。客氏出自西下
马门，换八人大围轿，方是外人抬走呼殿之声，远在
圣驾游幸之上。灯火簇列，照如白昼。衣服鲜丽，俨若
神仙。人如流水，马若游龙。天耶帝耶，都人士从来不
曾见也。每年不论冬夏，或出三四次不止。客氏到宅
陞厅坐，自管事起至近侍止，挨次叩头，“老祖太千千
岁”之声，殷然震天，各有回答，银币以犒酬之。凡出也，
钦赐客氏金银钱币，不可胜计。每日三时，辍御膳以
赐者，络绎旁午，或在外住十馀日不等，而逆贤催入
焉。出入皆于五更，其迎接围护如一。客氏私第在正
义街迤西，席市街北，而逆贤亦有一第，便在街南斜
对门不远。贤与客氏，满拟后来得请林下，受享富贵，
齐眉到老。不料贤侄良卿、客氏男国兴，乃骈首同戮
于市。盖王国臣、杨、左等惨死冤魂，必不肯默默寂然
于泉下也。初贤在西库与孝和老娘娘办膳时，便渐
饶裕，而良卿执掌各房锁钥，凡酒浆食物，出纳勤劬。
闻良卿虽不曾多读书，而仪表堂堂，亦善说话。侯国
兴少受业于涂文辅，肥蠢异常，口甚小而神不足，坐
则盹睡，气息齁齁，或与人共坐，未及欠伸，而已入梦
乡矣。此二人形状，累臣一面未识，一字未通。至于崔
呈秀，更不曾识面交通者也。夫如是而坐曰“同谋”，非
忌者，下石而何耶？正经居停主人，接引导师，若许秉
彝者，以财力幸免，独以累臣肩之冤哉？事久论定，自
有公评，必难哄天下后世也。客氏住咸安宫时，先帝
赐名下官人，如崔禄，则御前牌子也；许国宁，则弓箭
房牌子也，此外尚数人，以至各衙门托役私人，将数
百焉。又赐答应宫人十馀口。及今上准归私第之初，
而徐应元尚踵故事，每日具御膳赐之，钱币银两，已
不能如先帝在日。其随往私第，尚有赐过宫中四口，
后不知归于何处，而客氏笞死之日，焚化扬灰，为先
年逆害。裕妃等报云。

魏忠贤，原名进忠，光庙在青宫淡泊，先帝既诞之后，
生母孝和王皇后，即才人老娘娘也，无人办膳，贤遂
夤缘入宫，办才人老娘娘及先帝之膳。其介绍引进
者魏朝，朝乃王太监安之名下，光庙甚宠信之。安素
刚正，主持一宫事，魏朝朝夕誉贤，安为朝所惑，颇信
之。朝初与先帝之乳媪客氏暗有私，即古所称“对食”
者，所以侍安及答应光庙，多不得暇，而贤遂乘间亦
暗通客氏，分朝爱焉。客氏既先与朝有私，复暗与逆
贤又私一穴两蛟，争竞必至。而朝之为人也俳而疏，
贤之为人也憨而壮。泰昌元年八月初一日，光庙登
极后，拟册立先帝为东宫。是时逆贤尚列库衔，已陞
玉带，暗与客氏深谋，遂相与刻意拥戴王太监安，而
客氏又巧逢迎之，遂甘辞玉带，充东宫典膳局官。此
客氏力也。朝与贤，既客氏私人，曾结盟誓为兄弟，贤
居长而朝次之。及先帝即位数月，两人因宠相媢嫉，
于乾清宫暖殿内争拥客氏，遂醉骂相嚷。时漏将丙
夜，先帝已安寝，而突自御前斗起。司礼监掌印卢受、
东厂邹义、秉笔王安、李实、王体干、高时明、沈荫、宋晋
等皆惊起。是时逆贤已陞秉笔，掌惜薪司印。魏朝已
改名王国臣，升乾清宫管事，掌兵仗局印。并跪御榻
前听处分。卢受、邹义等侍侧。先帝玉音问客氏曰：“客
奶尔只说伱处心，要跟谁我替伱断。”客氏久厌国臣
狷薄，而乐逆贤憨猛好武，且系中年自宫不识字之
人，朴实易制，遂心向逆贤。而王太监安久中客氏逆
贤谀媚，且心恶名下之人，露此丑秽，遂打国臣一掌，
勒令告病往兵仗局调理，离御前矣。此时逆贤尚名
魏进忠始得专，客氏从斯无避忌。先帝端拱于上，惟
客、魏之言是听，而尾大不掉之患成矣。初，祖制于干
清东设房五所，乾清西设房五所，系有名“封大宫婢”
所住。泰昌元年冬，客氏迁乾西二所，先帝亲临，为之
移居，升座饮宴，钟鼓司官丘印等扮戏承应，司礼监
卢受、邹义守居，而王安、王体干、高时明、沈荫、宋晋，随
时另设吃膳之处于所内侧室。客氏自此在宫中乘
小轿，拨内官近侍抬走，俨如先朝妃嫔之体，止缺一
青纱伞盖，而茵褥精美为最胜焉。天启元年后，改住
咸安宫，各衙门答应钱粮，比御前更吃紧。夏则大凉
棚冰无筭也，冬则大地坑炭无筭也。其骄奢僭逾，真
日异而月不同。凡客氏生日，先帝亦必临幸，升座欢
饮，赏赐无限。即中宫及皇贵妃等，千秋迥不及也。每
日先帝所进之膳，皆客氏下内官造办，名曰“老太家
膳”，圣意特甘之。正经司礼监掌印、掌东厂秉笔、大膳

先帝婴年时，曾用右手小指在殿门捘叶内剔土嬉
戏。光庙猝至，客氏急抱起，将先帝指甲被捘叶拗伤，
痛泣不已。光庙抚之曰：“不妨不妨，带破些寿长。”仍好。
语勉慰客氏今后用心云。

浣衣局署不在皇城内，在德胜门进西，俗所称“浆家
房”者是也。凡宫人年老及有罪废者，发此局居住。内
官监例有供给米盐。天启七年十一月，客氏笞死于
此。

《明史纪事本末》：初，帝之立也，王安与诸大臣同受顾
命，见忠贤侵权，欲重惩之，奏之帝。会御史方震孺上
疏请逐客氏，帝乃令客氏出宫，忠贤发安鞫问，安诘
责，令其自新，忠贤得释，客氏夤缘复入宫，将甘心于
安焉。时安奉旨掌司礼监，辞未赴，王体干即欲起攘
之，因忠贤以危言动客氏曰：“尔我比西李何如？势在
骑虎，无贻后悔。”西李者，李选侍也。忠贤遂嗾给事霍
继华劾之，又令刘朝、田诏等上疏辨冤，客氏从中附
和之。于是矫旨革安，而以王体干掌司礼监。忠贤必
欲杀安，遂以刘朝提督《南海子》，而降安为南海净军，
勒令自裁。忠贤自掌东厂，客氏封奉圣夫人，命奉圣
夫人客氏如皇祖戴圣夫人例，加其子侯国兴锦衣
卫指挥使御史刘兰上言：“皇上初登宝位，客氏保护
是赖。今釐降之仪肇举，《关雎》之庆方新。恩礼所加，权
势归之。”初，上大婚礼成，魏忠贤荫侄二人。给事中程
注、周之纲亦奏：“祖制非军功不袭，国典不当滥予。”俱
不听。

三年，光宗选侍赵氏与客、魏不协，矫旨赐死。选侍尽
出光宗所赐珍玩列于庭，再拜投缳而绝。成妃李氏
诞二公主而殇。先是，冯贵人尝劝上罢内操，客、魏恶
之，矫旨贵人诽谤，赐死。成妃从容为上言之，乃矫旨
革封绝饮食。成妃故鉴裕妃饥死，密储食物壁间，数
日不死，客、魏怒少解，斥为宫人，迁于乾西所。皇后张
氏，素精明，魏客惮之。后方妊腰痛，客氏密布心腹，宫
人奉御无状，陨焉。又于上郊天之日，掩杀胡贵人，以
暴疾闻。

五年五月，上祭方泽，还宫，即幸西苑。时日已晡，忠贤
与客氏乘大舟，饮酒欢甚。上独与宦竖二人泛小舟
荡漾。上身自刺舟，一珰佐之，相顾笑乐。忽风起舟覆，
上及二珰俱堕水中，二珰死焉，上救免。忠贤及客氏
相顾错愕而已。九月赐客氏印文，钦赐“奉圣夫人。”客
氏出外宅。

七年秋九月，赐奉圣夫人客氏金币，加恩三等，荫一
人锦衣卫指挥使，世袭。八月，上不豫。二十二日乙卯，
上崩。丁巳，信王即皇帝位。九月，出奉圣夫人客氏外
宅。十一月甲子，钱嘉征疏上忠贤十大罪，至是，谪忠
贤凤阳司香，祖陵籍客、魏二氏。庚午，忠贤自经死。忠
贤初直东宫，有道人宿朝天宫，日歌市中曰：“委鬼当
朝立，茄花满地红。”盖指客、魏也。至是始验。庚辰，奉圣
夫人客氏有罪诛。先是，籍其家，命太监王文政严讯
之，得宫人妊身者八人，盖出入掖庭，多携其家侍媵，
冀如吕不韦、李园事也。上大怒，立命赴浣衣局掠死。
子侯国兴下狱，寻伏诛。客光先、客璠等永戍。光先、璠，
客氏之兄子也。初，忠贤肆恶，皆客氏成之。忠贤晤客
氏，必屏宫人密语移时其危，中宫害裕妃，成妃用王
体干杀王安等，皆客氏造意也。天启初，矫旨慰留客
氏，皆体干为之。

《明外史侯震旸传》：“震旸擢吏科给事中。是时，保姆奉
圣夫人客氏方擢宠，与魏忠贤及大学士沈㴶相表
里，势焰张甚。既遣出宫，熹宗思念流涕，至日旰不御
食，遂宣谕复入。震旸上疏曰：‘《礼》有慈母，君命所使教
子也。鲁昭君慈母死，欲为之练冠，有司执论乃止。夫
慈母职兼教养，犹恩以义绝，况幺么里妇，可数昵至
尊哉？女德无极，高明不祥。陛下即为客氏富贵计，亦
当裁抑，以示保全，不宜异数隆恩宠而益之毒。且陛
下始而迟其出可也。出而复入宫闱，禁犯奸珰，群小
睥睨其侧，内外钩连，借丛炀灶，有不忍言者。昔王圣
宠而扇江京、李闰之奸，赵娆宠而构曹节、王甫之变，
祸贻宗社，良可寒心’。”疏上，不省。方震旸之论客氏也，
给事中祁门倪思辉、临川朱钦相疏继之。思辉言：“臣
愿陛下孺慕之诚，用之于庆陵，勿用之于乳媪。”钦相
言：“欲除外患，先去女戎。客氏出入自如，其出也，弄威
柄以招摇辇毂；其入也，播流言以荧惑圣聪。浊乱宫
闱，干预朝政，援引憸佞，倾害善良，势所必至。”帝大恚，
并贬三官。心一、同官龙谿、马鸣起复疏谏，且言客氏
亦不可留。帝议加重谴，用一燝等言，夺俸一年。先是，
元年正月，客氏未出宫，诏给土田二十顷为护坟香
火。赀又诏魏进忠侍卫有功，待陵工告竣，并行叙录。
心一抗疏言：“陛下眷念二人，加给土田，明视优录，恐
东征将士闻而解体。况梓宫未殡，先念保姆之香火；
陵工未成，强入奄侍之勤劳，于理为不顺，于情为失
宜。”不报。至是，与思辉、钦相并贬《春明梦馀录》：皇城东安门外稍北有礼仪房，乃选养
奶口以候内廷宣召之所，俗名奶子。府有提督、司礼
太监，有掌房，有贴房，俱锦衣卫指挥。每季选奶口四
十名，养之于内，谓之坐季奶口。别选八十名籍于官，
谓之点卯“奶口。”倘坐季者有故，即以补之。先期宛平、
大兴两县及各衙门，博求军民家有夫女口年十五
以上，二十以下，夫男俱全，容形端正，第三胎生，男女
仅三月者，杂选之。仍令稳婆验无隐疾，具给起送。候
司礼监请旨，差内官出，合各衙门所送奶口，会选乃
定。每口日给米八合、肉四两，光禄寺支领。每年更番
什物，每季煤炭杂器，两县召商办送。每遇宣取，则就
中选取一人，易高髻新衣、宫妆以进。崇祯十六年五
月，司礼监王德化本云：“奶口例有定额，按季遴选，季
终退换。取之于军者，则锦衣等二十八卫之大小，地
方之广狭，以定口数之多寡。故卫之口数最多者为
锦衣，额数，以一百计，馀卫则十五以至十口止。城县
之最多者为南城，额以一百七十计，馀则一百二十
以至二十口止。每遇选期，慎择生男生女各二十口，
并所乳婴儿，存房作养，以备一季之取用。上季未用
者，即行疏放，此旧例也。今宜选生男生女各以十五
口为额，少副轸恤之意。至于里中之勒索，佥报之骚
扰，事属城司，宜严申禁。”故事，民间妇无得入禁中者，
即诸宫女已承恩赐名称其母，非得旨亦不许入，惟
三婆则时有之。一曰奶婆，即二县与各衙门选送礼
仪房，坐季奶口。若内廷将有诞喜，先期月子房传预
选，则数人候之内直房。产男用乳女者，产女用乳男
者，初亦杂试，候月馀乃留二人。一曰医婆，取精通方
脉者，候内有旨，则各衙门选取，以送司礼监会选中
籍名待诏入选者，妇女多荣之。一曰“稳婆”，即民间收
生婆中预选籍名在官者，惟内府所用之。如选宫女，
则用以辨别妍媸可否。如选奶口，则用以等第，乳汁
厚薄，隐疾有无。如内廷有喜，则先期预集，以备听用，
务日夕直宿，候事定乃罢。诸婆中有一经传宣者，则
出入高髻彩衣如宫妆，以自别于曹偶，民间亦以此
信而用之。医婆、稳婆事竣皆得出，惟奶口一留，用则
终其身事，所乳得霑恩泽，无复出理，其食报盖特隆
云。崇祯辛巳，令乳皇子，至七岁放出。

《全唐诗话》：“杜牧之杜秋娘诗‘京口水清滑，生女白如
脂’云云。序云：‘杜秋，金陵女也。年十五，为李锜妾。锜叛
灭，籍之入宫，有宠于景陵。穆宗即位，命秋为皇子傅
姆。皇子壮，封漳王。郑注用事，诬王，王被罪废，秋赐归
故乡。予过金陵，感其穷且老，为之赋诗’。”按泰和三年，
漳王养母杜仲阳归浙西，有诏贞观院安置，兼加存
恤。时李德裕被召至宿州奉诏，乃檄留后李瞻行之。
后二年，漳王以罪废。又二年，王播自浙西还朝，诬德
裕尝赂仲阳，结托漳王，德裕坐贬。仲阳盖所谓秋娘
也。但据《牧之序》，则漳王废后，秋始放归矣。

《日知录》：《旧唐书》：哀帝天祐二年九月，内出宣旨，“奶婆
杨氏可赐号昭仪，奶婆王氏可封郡夫人，第二奶婆
王氏先帝已封郡夫人，今准杨氏例改封。”以中书门
下论奏，改封杨氏安圣君，王氏福圣君，第二王氏康
圣君。当国命赘旒权臣问鼎之日，而执议若此有明。
自永乐中封乳母冯氏为保圣贤顺夫人，列宗因之，
遂为成例。而奉圣夫人客氏，遂与魏忠贤表里擅权，
甚于汉之王圣矣。